
Propunerii legislative pentru îmbunătăţirea cadrului organizatoric şi funcţional în vederea depistării precoce a cancerului profesional şi a pneumoconiozelor

              În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu Propunerea legislativă pentru îmbunătăţirea cadrului organizatoric şi funcţional în vederea depistării precoce a cancerului profesional şi a pneumoconiozelor trimisă cu adresa nr. Plx. 106 din 6 martie 2019, înregistrată în cadrul Comisiei juridice sub nr. 4c-13/188/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  ale  art.  92  alin. (9) pct. 2 din  Regulamentul  Camerei Deputaţilor, republicat, cu modificările şi completările ulterioare.
 Senatul a respins iniţiativa legislativă în şedinţa din data de 4 martie 2019. 

            Propunerea legislativă are ca obiect de reglementare stabilirea unor măsuri pentru îmbunătăţirea cadrului organizatoric şi funcţional în vederea depistării precoce a cancerului profesional şi a pneumoconiozelor. Intervenţia legislativă este motivată, în expunerea de motive, prin faptul că „în cursul activităţii profesionale, lucrătorii pot fi expuşi anumitor riscuri ale căror repercusiuni asupra sănătăţii pot să apară la mulţi ani după încetarea expunerii”. Se apreciază că, pentru a beneficia de un diagnostic precoce şi de o abordare terapeutică care să asigure un pronostic favorabil, starea de sănătate a acestor lucrători ar trebui verificată periodic şi după încetarea expunerii sau a activităţii profesionale .
În şedinţa din data de 26 martie 2019, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă supusă avizării şi au avut în vedere avizul negativ al Consiliului Legislativ nr. 1079 din 14.11.2018 şi punctul de vedere favorabil al Consiliului Economic si Social nr. 5433 din 30.10.2018
           În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a iniţiativei legislative în forma prezentată.
           În raport de obiectul şi conţinutul reglementării, propunerea legislativă face parte din categoria legilor organice.

